b"\n_START_ARTICLE_\nFreixenet (empresa)\n_START_SECTION_\nHist\xc3\xb2ria\n_START_PARAGRAPH_\nFrancesc Sala Ferr\xc3\xa9s va fundar el 1861 la Casa Sala, la primera marca exportadora de vins a Sant Sadurn\xc3\xad d'Anoia. El seu fill, Joan Sala Tubella, va seguir amb el negoci i, despr\xc3\xa9s del casament de la seva filla Dolors Sala Viv\xc3\xa9 amb Pere Ferrer Bosch, comen\xc3\xa7a el negoci del cava, el 1914._NEWLINE_Pere Ferrer Bosch era fill de La Freixeneda, finca del segle XIII situada a l'Alt Pened\xc3\xa8s. El negoci es va anar ampliant i van comen\xc3\xa7ar a apar\xc3\xa8ixer les primeres etiquetes de cava amb la marca Freixenet Casa Sala. Des del primer moment van optar per elaborar exclusivament cava, un tipus de vi escum\xc3\xb3s natural. Van instal\xc2\xb7lar les seves caves a Sant Sadurn\xc3\xad d'Anoia, una poblaci\xc3\xb3 situada al cor de la comarca del Pened\xc3\xa8s. Aquesta regi\xc3\xb3 ja era coneguda a l'\xc3\xa8poca de l'Imperi Rom\xc3\xa0 per la qualitat dels vins que s\xe2\x80\x99hi produ\xc3\xafen.\xc2\xa0_NEWLINE_En els anys vint i trenta, l'impuls dels fundadors i la seguretat en la qualitat dels seus productes ja havien donat notorietat a la firma i fins i tot es van iniciar les exportacions destinades a situar-los en els mercats exteriors d\xe2\x80\x99influ\xc3\xa8ncia espanyola i en els mercats emergents d\xe2\x80\x99aquell moment._NEWLINE_L\xe2\x80\x99any 1914 es va comercialitzar la primera ampolla etiquetada amb la marca Freixenet. En aquest sentit, el primer establiment als Estats Units (Nova Jersey) data de 1935. La Guerra Civil Espanyola primer, i la II Guerra Mundial despr\xc3\xa9s, van alentir el desenvolupament de l'empresa que, tanmateix, va llan\xc3\xa7ar, el 1941, el que amb el temps es convertiria en un dels seus productes estrella, el cava Carta Nevada i, el 1974, el cava Cord\xc3\xb3n Negro, actual l\xc3\xadder en exportaci\xc3\xb3, present en m\xc3\xa9s de 140 pa\xc3\xafsos._NEWLINE_Als anys setanta podr\xc3\xadem dir que Freixenet ja \xc3\xa9s una marca plenament estable i ferma i amb una clara vocaci\xc3\xb3 d\xe2\x80\x99expandir-se internacionalment. A principis dels anys setanta, amb la marca Freixenet totalment consolidada en el mercat espanyol, es van intensificar les gestions, d'altra banda mai interrompudes, per arribar als mercats internacionals. Comen\xc3\xa7ava una expansi\xc3\xb3 que no s\xe2\x80\x99ha aturat i que portaria al Grup Freixenet a mitjans dels 80 al lideratge mundial de tots els vins escumosos elaborats segons el m\xc3\xa8tode tradicional. En aquesta mateixa \xc3\xa8poca, l\xe2\x80\x99empresa decideix iniciar la seva multinacionalitzaci\xc3\xb3 construint cellers fora de les seves fronteres, per una banda, com en els casos de Gloria Ferrer a Calif\xc3\xb2rnia, de Wingara a Austr\xc3\xa0lia i de moltes m\xc3\xa9s, i, per altra banda, tamb\xc3\xa9 a Espanya en altres zones vitivin\xc3\xadcoles de gran reputaci\xc3\xb3 com la Rioja, la Ribera del Duero, el Priorat, el Montsant\xe2\x80\xa6\xc2\xa0Actualment el Grup Freixenet segueix sent una empresa familiar al 100% i compta amb 22 cellers en 3 continents.\xc2\xa0_NEWLINE_L'edifici de les Caves Freixenet, situat al costat de l'estaci\xc3\xb3 de ferrocarril de Sant Sadurn\xc3\xad d'Anoia, es va construir l'any 1927 amb disseny de l'arquitecte Josep Ros i Ros. L'edifici est\xc3\xa0 format per cinc naus amb mescla d'estils. L'any 1929 es va ampliar el conjunt amb un nou edifici d'estil noucentista amb tocs modernistes, que actualment acull el centre de recepci\xc3\xb3 de visites. De tot el conjunt cal destacar-ne tamb\xc3\xa9 l'edifici central que d\xc3\xb3na la benvinguda als visitants, el qual \xc3\xa9s flanquejat per dos cossos que recorden a torres medievals. En aquesta magna porta hi trobem una cornisa ondulant que ens acosta a la lectura vit\xc3\xadcola del conjunt arquitect\xc3\xb2nic, tancant la decoraci\xc3\xb3 de la fa\xc3\xa7ana amb motius vegetals, ra\xc3\xafms i fulles de parra fets de cer\xc3\xa0miques vidrades de colors de clar estil modernista que passen a emmarcar el nom de les mencionades caves._NEWLINE_El 2013 va facturar 527 milions d'euros. El desembre de 2014 va obrir Tannic, el primer showroom de l'empresa, al Passeig de Joan Bosco de Barcelona.\n_START_SECTION_\nCarta nevada reserva\n_START_PARAGRAPH_\n\xc3\x89s el cava m\xc3\xa9s emblem\xc3\xa0tic de l'empresa, s'elabora amb les varietats de ra\xc3\xafm pr\xc3\xb2pies de la zona: macabeu, xarel\xc2\xb7lo i parellada, a parts iguals. Una bona mostra de que \xc3\xa9s el cava amb m\xc3\xa9s renom de l'empresa \xc3\xa9s el fet que per Nadal els famosos anuncis protagonitzats per important\xc3\xadssims personatges s\xc3\xb3n dedicats a aquests producte. D'aquest cava no se'n valora tant la qualitat com la fama, el nom i la import\xc3\xa0ncia que t\xc3\xa9 dins l'empresa i el m\xc3\xb3n del cava.\n_START_SECTION_\nCord\xc3\xb3 negre reserva\n_START_PARAGRAPH_\n\xc3\x89s un cava molt fresc quant a gust gr\xc3\xa0cies al coupage d'un 40% de parellada que cont\xc3\xa9 aquest cava, \xc3\xa9s un vi fermentat amb molta cura a dotze graus concretament. Aquest \xc3\xa9s un dels productes m\xc3\xa9s apreciats pels consumidors pel seu bon gust i l'alta qualitat de la que est\xc3\xa0 dotat."